לא רק נחלת בנימין: רחוב שינקין יהפוך זמנית למדרחוב | טיים אאוט
לא רק נחלת בנימין: רחוב שינקין יהפוך זמנית למדרחוב
החל משישי הקרוב (21.6), כמו גם בשלושת ימי השישי שאחריו, מקטע ברחוב שינקין ייסגר לתנועה לטובת הולכי הרגל
רחוב שינקין. צילום: שאטרסטוק
עם או בלי קשר לאופנה הנוסטלגית החדשה, המעלה מן האוב דווקא את תרבות ראשית המילניום על שלל מופעיה המביכים, רחוב שינקין מתעורר גם הוא לחיים. היום (שני, 17.6) הודיעה עיריית תל אביב על כוונתה להפוך מקטע מן הרחוב למדרחוב בימי שישי בשעות הבוקר והצהריים. החל מיום שישי הקרוב, הרחוב ייסגר לתנועה במקטע של אלנבי ליוחנן הסנדלר בין השעות 10:00 ל-15:00, וכך יהיה גם בשלושת ימי השישי שאחריו.
בשעות הבוקר והצהריים, אם כך, תיאסר ברחוב תנועת כלי רכב, כולל מוניות ואופנועים. תתאפשר יציאת כלי רכב חונה בלבד, ונכי גפיים יקבלו אישור מעבר מיוחד. על פי העירייה, לבעלי חניות פרטיות במקטע הרחוב שייסגר יונפק תו חניה מיוחד שיגיע עם שליח לביתם לפני הפעלת ההסדר.
מטרת ההחלטה היא להקל על תנועת הולכי הרגל בשינקין במקטע הסמוך למדרחוב נחלת בנימין, שהולך ונעשה צפוף בימי שישי בשעות הנקובות. כחלק מהיוזמה, תהיה פעילות של בית תמי בגינת שינקין, תתאפשר השאלת משחקים וצעצועים מהמחסן של מישה הפועל בגינה ובתי עסק שונים לאורך הרחוב יציעו מבצעים והטבות.